Lyk op Tafelberg is dié van vermiste ingenieurJacobus Kriel Foto: Facebook Die liggaam wat in Maart op Tafelberg gevind is, is positief geïdentifiseer as dié van Jacobus Kriel (29) van Reitz in die Vrystaat wat in Februarie verdwyn het. Mercia Kriel, Jacobus se ma, het aan Maroela Media gesê DNS-toetse het bevestig die liggaam van die onbekende jong man wat op Tafelberg gevind is, is dié van hul seun. Jacobus, ŉ ingenieur, is op 10 Februarie die laaste keer in die Reitz-distrik gesien. Hy het met ŉ toer van die land begin. Sy ouers, Dawid en Mercia, het egter begin bekommerd raak toe hulle hom nie in die hande kon kry nie en hy is as vermis aangemeld. Jacobus se silwer Toyota Prado is verlede week in ’n parkeerterrein op die Universiteit van Kaapstad se kampus gevind. “Jacobus was altyd avontuurlustig en baie lief vir die natuur waar hy ook naby gevoel het aan sy Skepper. Sy passies was rotsklim, seilvaart en duik. Dit is dan op Tafelberg waar sy reis deur Suid Afrika en ook hierdie lewe tot ‘n einde gekom het. Sy liggaam is eers ‘n paar dae later gevind, waar hy van ‘n krans af geval en teen ‘n skuinste af gerol het. Net ‘n klein boompie het sy val gestuit en verhoed dat hy in ‘n skeur beland – anders sou ons dalk nooit sekerheid kon kry nie. Dit is dan met groot hartseer dat ons van ons seun moet afskeid neem,” het Kriel gesê. Volgens Kriel het ‘n forensiese patoloog hulle ná ’n koerantberig oor Jacobus se verdwyning, in kennis gestel van die lyk van ’n jong man wat op Tafelberg gevind is. Die forensiese patoloog het bevestig hulle het ’n nadoodse ondersoek gedoen en die persoon is nog nie geïdentifiseer nie. Jacobus se ouers is daarna na Kaapstad om die DNS-toetse te doen om vas te stel of die lyk wat gevind is wel dié van hul seun is.